Papersnake/gushiwen huggingface dataset:
寿王松坡用西涯韵
陈献章（明代）

雪晴骢马自知津，谁道梅花不是春。玉节趋归生日酒，松坡未了白云身。

父子箕裘真有是，江山富贵小看人。往来狮子峰前路，洞口榴花几度新。
东轩独坐
陈献章（明代）

桃花寂寞梨花开，山中薄酒三五杯。村西有客可人意，风雨今朝期不来。
赞历代天师·第二十七代讳象中字拱辰
白玉蟾（宋代）

仁皇恩赐紫衣时，方是宁馨七岁儿。
闲把洞章歌一阕，不知鸾鹤满天飞。
嘲蜻蜓
杨万里（宋代）

饵花春蝶即花仙，饮露秋蝉怕露寒。
只道蜻蜓解餐水，元来照水不曾餐。
正月十五惜春寄袭美
陆龟蒙（唐代）

六分春色一分休，满眼东波尽是愁。花匠凝寒应束手，

酒龙多是尚垂头。无穷懒惰齐中散，有底机谋敌右侯。

见织短篷裁小楫，拏烟闲弄个渔舟。
次韵师厚五月十六日视田悼李彦深
黄庭坚（宋代）

南雁传尺素，飞来卧龙城。
颇知高卧久，忽作田野行。
湛湛陂水满，欣欣原草荣。
日华丽山川，秀色夺目精。
对酒不满怀，揽物有余清。
念昔读书客，远人遗世情。
南亩道观饷，西郊留劝耕。
共游如昨日，笑语绝平生。
此士今已矣，宾延无老成。
犹倚谢安石，深心抚嫠惸。
和过田承君
陈师道（宋代）

寺古专宜僻，居深自作幽。
兴来宁惮远，句苦不缘愁。
逸气无前足，虚怀不系舟。
逢人难晤语，冒雨亦相求。
丁亥(1)南山登高 其五
岳正（明代）

漫随时俗一登高，回首乡关正郁陶。赢得痴儿了官事，不妨樽酒对同袍。
人生几何行
释文珦（宋代）

人生百年间，何殊旅亭客。
少壮不可留，渐觉衰老迫。
纵使功业成，谁能免形役。
长歌归去来，山中煮白石。
春闱报罢答寄宜甫刺史四首 其一
梅文明（清代）

壮不如人百事乖，命宫磨蠍早安排。囊钱腹籍参消息，绝倒治身许鲁斋。
题昭上人房
皇甫冉（唐代）

沃州传教后，百衲老空林。虑尽朝昏磬，禅随坐卧心。

鹤飞湖草迥，门闭野云深。地与天台接，中峰早晚寻。
题紫阳朱夫子画像
林隽胄（明代）

尼山闻治世所宗，斯道经天行地同。岩岩邹峄闲先圣，由兹而地经尘封。

大道为公不终秘，登堂仿佛闻丝桐。汉室诸侯抱残缺，未能阐发开愚蒙。

周程张邵接踵起，维时文在天所钟。紫阳夫子毓关南，更知后起难为功。

格致诚正八字张，微言大义无疑恫。当其投匦上书日，说书崇政达四聪。

中遭谗邪道将废，未几天朗日昭融。历祀于今且数百，王鈇圣灯咸率从。

瞻仰肃拜效赞叹，绘天赋海徒冥濛。
送蛤蜊与李明叔诸公
黄庭坚（宋代）

雪屋吹灯然豆萁，古来壮士亦长饥。
广文不得载酒去，且咏太玄庖蛤蜊。
曲阑
孙原湘（清代）

隔墙花气隔墙风，知是钗丛是露丛。妆罢定应重顾盼，语来光认独朦胧。

能教妒女甘居殿，羞对痴郎验守宫。行过曲阑还伫立，水晶帘罥玉莲蓬。
白鹿洞书堂
项安世（宋代）

山人居白鹿，书洞有遗迹。
为世作星凤，真堪慰泉石。
谢平川耆民钟尚义寄鲊 其三
唐文凤（明代）

芼以辛姜添美味，沃之苦酒吐奇光。冰盘碎切飞霞片，采石樽深入醉乡。
薛直岁喜神赞
白玉蟾（宋代）

和风满面紫芝春，双脸常如酒半醺。
法籙把除符券柄，宗门立尽栋染勋。
风冠夜戴琼林月，鹤氅朝披玉洞云。
自是神仙真气象，多生曾是薛真君。
简王漕左司
章甫（宋代）

人生天壤中，孰不有所求。
小大虽不齐，逐物常同忧。
士子文字虽，亦各从所爱。
取舍未必同，於道均无害。
我生才甚下，志与俗子殊。
思贤惄如饥，觅句聊自娱。
惟公盛德人，君今乃行古。
富贵等云烟，词翰敏风雨。
荆湖十五州，玉节何煌煌。
门庭无杂宾，读书清昼长。
抠衣愿从游，自视亦何有。
未知函丈地，能着野人否。
公诚一顾之，足以为我荣。
淮南有石田，归趁春雨耕。
纪事二首 其一
陈学泗（清代）

巨浸东南力未苏，万家饥鹄不胜呼。中丞欲请敖仓粟，司谏先陈郑侠图。

漫议补苴停转运，最怜剜肉赐全租。春来县吏敲门早，试问三农一饱无？
和徐侍郎兼呈郑渔仲 其二
释慧空（宋代）

梦里分携二十年，君忘名字我忘缘。蹇驴风帽溪头见，疑是襄阳孟浩然。
同棣庵泉孙游豫园
王庆勋（清代）

石气连湖气，斜阳并入秋。潮声争港出，云影抱城流。

客访花三径，入薰酒一楼。溪山真不俗，最好是清游。
题张若澄山水十二幅 其五 绿天茅广
弘历（清代）

受风散种溪边竹，听雨新移窗外蕉。一卷常持高士传，小年乐事足逍遥。
瑞迹山
陈自新（宋代）

雨过山溪生虎迹，云归岩洞长龙威。
烟钟古寺敲残日，樵笛一声江鸟飞。
夜窗
陆游（宋代）

性中汝本具光明，蔽障除时道自成。
手刈茆苫数椽屋，身鉏菜煮一杯羹。
天人迭胜谁能测，祸福无常不待评。
惟有吾心终可恃，夜窗袖手听松声。
又赋早春书事
徐铉（宋代）

苑里芳华早，皇家胜事多。弓声达春气，弈思养天和。

暖酒红炉火，浮舟绿水波。雪晴农事起，击壤听赓歌。
晦日自荐福泛舟泊女郎台下又泛东湖
刘攽（宋代）

雪解寒生水，平湖照眼新。扁舟徐送客，绝境渐无人。

径草芳菲浅，沙禽羽翼驯。佳辰数携酒，晦日已疑春。
李总干遗诗十四句师於一句之下加颂七句
释印肃（宋代）

僧家起大屋，枉费他金谷。
不是明眼人，真如大地狱。
黄叶止孩啼，只要免啼哭。
不犯一滴酒，不动一片肉。
见志诗二首 其一
仲长统（两汉）

飞鸟遗迹，蝉蜕亡壳。腾蛇弃鳞，神龙丧角。至人能变，达士拔俗。

乘云无辔，骋风无足。垂露成帏，张霄成幄。沆瀣当餐，九阳代烛。

恒星艳珠，朝霞润玉。六合之内，恣心所欲。人事可遗，何为局促。
次韵张台卿桃花诗
毛滂（宋代）

使君园中花，造物勤管领。
佳人含朝酒，风软吹莫省。
正应武陵含，或写瑶池影。
谁云六果下，实抱千岁永。
得地倍浓华，无人亦妍整。
舞困霞衣翩，粧早燕脂冷。
玉堂摛藻笔，一顾长光影，
谁识劝农心，殷勤待遗秉。
司空相公挽歌 其三
王禹称（宋代）

去岁频宣召，观灯复赏花。健嫌灵寿杖，轻弃富人车。

列座先台席，温颜逼翠华。而今宅前路，雨破筑堤沙。
句
陶去泰（宋代）

富川郡治居高闲，万顷平湖几案间。
自和
叶梦得（宋代）

生涯一茅屋，物役忘万殊。再为东诸侯，作军蒐被庐。

追寻念往迹，六鹢惭宋都。浩歌记土风，谁能和且趋。

自笑良巳隘，真成撅株拘。聊云效知止，未敢伤廉隅。

兹山阅人多，龙蟠委崎岖。寄我千里目，筇枝尚堪扶。

但愁见中原，惊心怆嗟吁。何由返我室，小径遵芋区。

未用怀远游，苍茫赋三闾。明当秣吾马，解组戒仆夫。
故荥阳君苏氏挽歌词三首
张九龄（唐代）

门绪公侯列，嫔风诗礼行。松萝方有寄，桃李忽无成。

剑去双龙别，雏哀九凤鸣。何言峄山树，还似半心生。

永叹芳魂断，行看草露滋。二宗荣盛日，千古别离时。

竟罢生刍赠，空留画扇悲。容车候晓发，何岁是归期。

缟服纷相送，玄扃翳不开。更悲泉火灭，徒见柳车回。

旧室容衣奠，新茔拱树栽。唯应月照簟，潘岳此时哀。
送刘羙之太守赴铜仁
杭淮（明代）

园柳何青青，江草萋以碧。送子适万里，执手情脉脉。

嗟彼云中雁，翱翔依沙碛。不为稻粱谋，何以有南北。

努力慎所之，悠悠岂终隔。
谒银瓶圣女祠
沈周（明代）

兰槁花不活，松拆枝亦伤。阿女爷所生，还有爷心肠。

爷亡女即死，女死家亦亡。银瓶本完物，随女井中藏。

井水夜夜飞虹光，千年不没银瓶娘。君不见赵家楼船海南破，孤儿又向波中堕。
新市杂咏十首
华岳（宋代）

青衫揾泪向人啼，妾本秦楼浪子妻。
流落南州归不得，青楼今在画桥西。
登总持寺阁
崔湜（唐代）

宿雨清龙界，晨晖满凤城。
升攀重阁迥，凭览四郊明。
井邑周秦地，山河今古情。
纡馀一水合，寥落五陵平。
处处风烟起，欣欣草木荣。
故人不可见，冠盖满东京。
浣溪沙 寄碧梧姊
谈印梅（清代）

桂月松风旧馆虚。秦中云树复何如。薄寒天气病怀孤。

半夜秋声千里梦，三年心事数行书。故园知我断肠无。
华亭百咏·望仙桥
许尚（宋代）

鹤驾乘风去，千年竟不归。
石梁凭望处，空复白云飞。
带湖别墅
吴实（明代）

何地最清幽，飞轩瞰碧流。倾杯鱼鸟醉，捲幔水云浮。

夜月凌鲛室，凉风入雀舟。兴来濯缨袂，天地等蜉蝣。
从吴傅朋游芝山登五老亭以驾言出游分韵赋诗
向旙（宋代）

兹山何巍巍，气欲等嵩华。
从公二三子，胜日饱并且档暇。
跻攀谢车舆，自办两不借。
扪萝觅幽磴，竹椒得孤榭。
侧送夕阳移，俯视高鸟下。
登临记曩昔，岁月惊代谢。
却数一周星，复命千里驾。
身从泛梗流，事与泛云化。
朅来共一尊，似为天所赦。
明发还问涂，合离足悲叱。
渡江
陈范（清代）

山月欲落鸡始鸣，西兴埭上行人行。争晓沙头候潮去，水乡八月秋风生。

海水东连浙江渡，灭没寒烟不知处。潮平击鼓下中流，回看苍苍故陵树。
十日过黄茂才君甫宅留酌偕梁欧黄诸文学同赋黄字韵
李英（清代）

探幽扶竹杖，徐步访山房。塞雁冲寒色，篱花傲雪黄。

初冬明日立，凉夜五更长。满坐青云客，分题共举觞。
风流子·出关见桃花
张惠言（清代）

海风吹瘦骨，单衣冷、四月出榆关。看地尽塞垣，惊沙北走；山侵溟渤，叠障东还。人何在？柳柔摇不定，草短绿应难。一树桃花，向人独笑；颓垣短短，曲水湾湾。
东风知多少？帝城三月暮，芳思都删。不为寻春较远，辜负春阑。念玉容寂寞，更无人处，经他风雨，能几多番？欲附西来驿使，寄与春看。
题柳
李中（五代）

折向离亭畔，春光满手生。群花岂无艳，柔质自多情。

夹岸笼溪月，兼风撼野莺。隋堤三月暮，飞絮想纵横。
席上赋老松怪柏图
李材（元代）

仙人解衣般礡裸，造化惨澹秋毫端。枝柯千尺入层汉，笙籁万毫鸣惊湍。

堂中日月不可老，壁上雷雨何当乾。我来醉卧北窗下，梦跨黄鹄天风寒。
冬日过同年赵司理话旧遂成四绝 其一
林大春（明代）

曲江宴罢几经春，君入荆兮我使秦。往事祇今俱莫问，与君同是倦游人。
杭州牡丹开时仆犹在常润周令作诗见寄次其韵
苏轼（宋代）

羞归应为负花期，已是成阴结子时。
与物寡情怜我老，遣春无恨赖君诗。
玉台不见朝酣酒，金缕犹歌空折枝。
従此年年定相见，欲师老圃问樊迟。
莫负黄花九日期，人生穷达可无时。
十年且就三都赋，万户终轻千首诗。
天静伤鸿犹戢翼，月明惊鹊未安枝。
君看六月河无水，万斛龙骧到自迟。
日涉园次韵五首 其二 息斋
罗愿（宋代）

世间谁号最閒忙，强健收身意自凉。春去扫花时汲井，客来剪韭旋炊粱。
借竹轩
丁丙（清代）

瑞隆院里翠黏天，看竹曾传北宋年。玉版禅赊烧笋客，金题赞乞散花仙。

窗帘大好辉千个，风月何烦买一钱。登眺愿资双不借，最清凉处独高眠。
病中九首
刘克庄（宋代）

炎官扇虐甚炰烹，忽听檐声病思清。
白露降馀天气肃，碧云合处暮愁生。
一秋药裹相料理，百岁书窗几暗明。
他日汗青无事业，惟诗犹可窃虚名。
清源寺中戏效晚唐人五言近体二十首 其二
胡应麟（明代）

大地悬香刹，中天筑化城。重檐飞岳色，古壁撼河声。

法座琪花暗，经坛贝叶明。异时斋绣佛，帝释下瑶京。
藏六庵
李邴（宋代）

莫言藏六便忘筌，一六俱非是本然。
枯木有人能采菌，白牛无地可施牵。
读史七首
于石（宋代）

世以燔经咎李斯，斯文兴丧岂关渠。
楚人未烈咸阳火，秦府犹存博士书。
吾道不随灰烬冷，残烟空锁帝王居。
独嗟先入收图籍，刀笔区区计亦疏。
观棋
李从谦（唐代）

竹林二君子，尽日竟沉吟。相对终无语，争先各有心。

恃强斯有失，守分固无侵。若算机筹处，沧沧海未深。
感遇其二
李白（唐代）

可叹东篱菊。
茎疏叶且微。
虽言异兰蕙。
亦自有芳菲。
未泛盈樽酒。
徒沾清露辉。
当荣君不采。
飘落欲何依。
题宋徽宗杏花锦鸡图
孟洋（明代）

北风十月登华堂，堂上春光照花树。雪壁荧荧绚绮霞，晴烟拂拂流香雾。

彩笔谁将夺化工，珍禽艳萼披霜素。洛阳殿前仙杏开，锦鸡石上矜毛羽。

出群画手近代无，赵宋徽宗为此图。规规模写不足数，生意真与乾坤符。

烟枝露蕊宛堪折，戢翼回头如有呼。上林韶华竟何似，满堂醉眼俱模糊。

国朝画者称林良，古松苍鹰乃所长。后有吕纪善画鸟，形象虽工神色少。

帝王妙思非等闲，意态不在丹青间。定知万里胡沙外，貌得关河北雁还。
翻香令
屈大均（明代）

香魂煎出怕多烟。为焦翻取气还鲜。玻璃片，轻轻隔，要氤氲，香在有无间。

莞中黄熟胜沉栈。忍教持向博山燃。且藏取，箱奁内，待荀郎，薰透玉婵娟。
与孤鹤翁夜坐活水草亭
庄昶（明代）

溪云把手共幽清，酒醒香茶罢复倾。可了百千馀柄话，岂朦三十五年情。

月明草阁看横榻，风在江楼送打更。却忆白头王处士，几时同此共鸥盟。
觉和尚庵赏白莲
蒲道源（元代）

冰雪肌肤出淤泥，伶俜寒影照涟漪。晓风浮冷梦初醒，夜月婵娟清更宜。

未要露浓垂别泪，先看水滑洗凝脂。陶诗近体惊儿女，大笑庐山远法师。
萤
罗隐（唐代）

空庭夜未央，点点度西墙。抱影何微细，乘时忽发扬。

不思因腐草，便拟倚孤光。若道能通照，车公业肯长。
七月望日再游弥陀岩
丘葵（宋代）

弥陀岩下苍榕树，借我今年两度游。
客思凄凉无奈老，水光潋滟最宜秋。
便思乘兴归沧海，却恨知心远白鸥。
日暮强随年少去，溪山好处尽成愁。
同赵鼎臣游黄甫真人清虚庵
戴复古（宋代）

昨闻曹两府，河上遇游仙。
驻跸钱塘后，结庵庐阜边。
焚香观御帖，洗盏酌神泉。
雁足传书日，伤心已百年。
又次签判丈惜花绝句三首
赵蕃（宋代）

蚤作抽书对白间，瓦炉犹有宿香残。
诗来报我群花尽，亟起巡檐忘帽寒。
湖上
黄媛介（明代）

西子湖头千顷春，风光不属去来人。朝岚夕霭谁收得，半在凭阑半钓纶。
交傅德用府教授韵
胡仲弓（宋代）

一握乾坤尽在望，江山好处即家乡。
古今万事云来生，身世百年亭短长。
梦里有时曾化蝶，吟边得意亦亡羊。
是非宠辱浑閒事，付与天公为较量。
海阳湖
佚名（唐代）

闲游爱湖广，湖广丛怪石。回合万里势，□□□□□。

绿动若无万，波澄涵云碧。镕水复何如，昆池吾不易。

兹境多所尚，亲邻道与释。外望虽异门，中间不相隔。

开凿尽天然，智者留奇迹。我愿长此游，谁言一朝夕。
蝶恋花·茅屋三间林临水路
倪偁（宋代）

茅屋三间林临水路。棐几明窗，待把虫鱼注。我已忘机狎鸥鹭。溪山买得幽深处。小雨招君连夜语。野服纶巾，胜日寻君去。借问良田千万亩。何如乐取林泉趣。
题唐希雅画寒江图
陈与义（宋代）

江头云黄天醖雪，树枝惨惨冻欲折。
耐寒野鸭不知归，犹向沙欲弄羽衣。
黄茅母日不自力，影乱弱藻相因依。
惟有苍石如卧虎，不受阴晴与寒暑。
舟中过客莫敢侮，闲伴长江了今古。
春晴泛湖
薛嵎（宋代）

平湖新涨绿，沙觜净涵波。
芳草思无际，春风情最多。
移舟动山影，止乐听渔歌。
得意唯鸿鹄，高飞避网罗。
李太白古风高奇或曰能促为竹枝歌体何如戏促李歌为数章 其一
员兴宗（宋代）

黄河溟溟日落海，逝川流光不相待。春容去我秋发衰，拟欲餐霞驻光彩。
寄赵碧澜右之
顾逢（宋代）

二十年朋友，同吟五字诗。
琴精毛敏仲，字逼晋羲之。
多听诸公说，堪为后辈师。
苕溪深隐好，不欲仕明诗。
十一月七日五首
张耒（宋代）

寒暑添线衲，朝晡折足铛。
无言病居士，面壁老胡僧。
佛祖岂欺我，乾坤终有凭。
穷年无一事，高卧醉腾腾。
敦好轩
李彭（宋代）

会心诚独难，托契复何有。曩哲有遗言，定交于杵臼。

此风颇沦有，射利一相就。口血宁未乾，转眄忽卖友。

夙心何由敦，聊与眷眷偶。是中白头新，嘉德真耐久。

恍如对华觞，心醉不在酒。誓言山若砺，此好那容朽。

商飙振庭梧，明河挂箕斗。
寄杜邯郸
贺铸（宋代）

穷巷厌多雨，颓垣藜藿生。
蜩螗饱风露，晏景一何清。
坐指岁芳歇，羇人心骨惊。
所怀不可见，东州闻政声。
三年但弦歌，百里称神明。
风月动高兴，诗章时一鸣。
天葩落健笔，直与春工争。
浑河失故渠，怒水方纵横。
难凭束苇济，跬步万里程。
梦想不知远，笑谈何可并。
赖有西飞翰，尺纸缄驰情。
秋晚杂书三十首
方回（元代）

畴昔夏之夜，百虫无不鸣。
侵寻迫秋杪，惟有蟠蟀声。
微物乏巨喙，寒翅厉酸清。
露将化为霜，欲鸣声不成。
瓦石有深缝，缄默逃汝生。
不然且立死，焉问懒妇惊。
天地布肃令，讵别物重轻。
岂惟蝼蚁蛰，神龙亦潜形。
江月
杜甫（唐代）

江月光于水，高楼思杀人。天边长作客，老去一沾巾。

玉露团清影，银河没半轮。谁家挑锦字，灭烛翠眉颦。
戏拟夏卉八香图各题短句 其三 晚香玉
弘历（清代）

傍晚艳香放，形如小玉簪。嗅复鼻根净，何殊薝卜林。
题黄岩夏氏晓山亭诗卷
赵孟坚（宋代）

玄晖工画山，最识山之趣。
每言笼朝云，乃是奇绝处。
君家结幽亭，两峰正当户。
窣堵冠其巅，云中双笔露。
宗老为扁名，得自昌黎句。
相当卷书坐，埚篪递吟赋。
是时神宇泰，白云未飞去。
滃然截山腰，素练初横布。
须臾朝阳升，景象几更互。
盘旋宛游龙，披离擘轻絮。
春澌苒而泮，青烟惟一缕。
霏微辨冈峦，历落分岛屿。
露晞如膏沐，苍翠尽还故。
松针与篁丛，贯穿珠无数。
应接良不暇，诗料亦既富。
只忧红尘生，分我淡思虑。
更须清夜来，四更看月吐。
月疑照颜色
林希逸（宋代）

苦忆君颜色，归期未有期。好风吹梦断，明月使人疑。

对影三人共，怀贤万里悲。徘徊如欲舞，恍惚与论诗。

蝶化凭谁诘，蟾留讶我痴。暮云樽酒在，只恐见无时。
月夜
陆游（宋代）

小醉初醒月满床，玉壶银阙不胜凉。
天风忽送荷香过，一叶飘然忆故乡。
颂古二十四首
释宗演（明代）

无边刹境，自他不隔毫端。
十世古今，始终不离当念。
渔父词
蒲寿宬（宋代）

江上浪花飞洒天。拍阶鞺鞳屋如船。
月不夜，水无边。何处笛声人未眠。
岁暮山中纪事三首
洪咨夔（宋代）

南山大小空，横行无常时。
蓄狗豢豕尽，泽吻樵牧儿。
翁妪起譟逐，妥尾行逾迟。
力穷哭且骂，天网不汝遗。
暑
赵希逢（宋代）

强学刘叉赋雪车，更陪河朔饮流霞。
漱泉枕石闲终日，满口水晶寒嚼瓜。
杂诗 其一
吴茝（清代）

秋风从西来，吹我庭中树。岂无煇煌姿，零落已非故。

昔年花满枝，春日迎和煦。蕣华易朝夕，倏忽变秋暮。

如何繁华子，同此委霜露。
夏夜山房会宿赋得竹禽
谢翱（宋代）

入竹云初翳，馀更警露禽。羁雌迷故侣，凉意满西林。

雨宿移枝暗，明翻下箨深。微吟触幽兴，离思不能任。
晋阳男九行
于慎行（明代）

太原有男九，壮烈世所无。身长九尺馀，白晰好眉须。

自负良家九，募作材官徒。腰中辘轳剑，横击当路衢。

并州恶少年，见之伏且趋。一朝览青镜，侘傺空堂隅。

三日不出户，忽然见彼姝。绰绰夫容颜，盈盈玉雪肤。

蛾眉娟且长，高髻堕马梳。脱我金锁甲，系我绣罗襦。

挂我白貂帽，珥我明月珠。委心怀嬿婉，不惜健儿躯。

昔为云中鹄，今为水上凫。昔者一何厉，常关十石弧。

今者何柔曼，巧笑倾城都。仰视浮云驰，变化不须臾。

茫茫窥元运，玄黄无乃渝。世人但云好，不必称丈夫。
赋得江清月近人
李云龙（明代）

大江风浪静，片月照孤芦。龙女初临镜，鲛人正弄珠。

玉盘依远浦，金波荡平湖。洲明渔火寂，沙白凫影孤。

舟疑泛银汉，魄似濯冰壶。前路饶灵药，嫦娥愿与俱。
阻风同邓太守子几小酌崇礼舟中
孙承恩（明代）

野旷饶风色，江空阁使槎。一樽聊此会，万里共天涯。

局覆谁应伯，枭成各自誇。腐儒浑不解，袖手看君哗。
车中作古乐府
尹廷高（元代）

车历辘，车历辘，驴牛逐逐双转毂。可怜喘汗更鞭朴，行到深更鞭转速。

老夫平生苦晕眩，两手扶头身蹙缩。停车少憩日又出，束栝营炊道旁屋。

牛疲马跛筋力绝，世上利名心未足，前车未去后车续。

车历辘，车历辘，老夫柳下眠正熟。铃丁当，铃丁当，大车小车摆作行。

问渠捆载有何物，云是官满非经商。蟠螭金函五色毯，钿螺椅子象牙床。

美人娇娇如海棠，面帘半染尘土黄。迎门软脚闹亲旧，提擎骆瓮刲肥羊，人生富贵归故乡。

铃丁当，铃丁当，老夫北行书满箱。
盘洲杂韵上 鼓子
洪适（宋代）

抽蔓类牵牛，含芳伍萱草。上上不知休，高柯厌缠绕。
晏起
张耒（宋代）

晚起翻书日欲西，偶然乘兴忘遨嬉。
好书自癖非求利，掘冢才须数句诗。
又和饶计使丹青阁韵
赵汝腾（宋代）

久闻杰阁愿今酬，亭午登临到上头。二水清澄新雨霁，众峰苍上冻云留。

拟赓场圃诗人句，休负烟波墨客愁。信使偕行原隰耀，仙山多谢约同游。
送马扩诣行在
赵榛（宋代）

遣公直往面天颜，一奏临朝莫避难。
多少焦苗待霖雨，雨霖只在月旬间。
代人上师垣生辰 其三
仲并（宋代）

清风孤映紫宸班，平立伊周伯仲间。几岁苦心扶国步，今年喜色到天颜。

羽书已静淮西报，翟辂初从塞北还。式廓中原断无事，从容廊庙有馀閒。
冬日同仲巽及府寮游万寿寺
郑獬（宋代）

峻阜如蟠虹，蓄泄气象灵。
绀宇隐红树，缭若画在屏。
联骑转城角，沙步俯回汀。
野寺对寒水，白壁敞云扃。
嶛深松桂黑，地古莓苔青。
朱橘拥繁梢，悬缀黄金铃。
横梯出虚阁，古像铜青荧。
眺听揖秋境，豁露无藏形。
清气换俗骨，萧爽毛发醒。
汲泉煮露芽，却坐竹间亭。
高谈落四座，金石朗众听。
脱落见逸调，骤如马在坰。
眇然遗组绂，太山一浮萍。
落景不我顾，檐角出寒星。
燕客未渠央，归鞍安得停。
岁宴幸丰乐，楚人饱且宁。
蟋蟀刺褊陋，及时洒子庭。
传闻落帽山，风凉久凋零。
已酿白玉泉，连车载百瓶。
行期一佳赏，相与快烦冥。
伏日载酒寻高司封读书处二首 其一
李梦阳（明代）

郑门古城曲，小筑成幽园。为厌朝簪扰，兼辞人境喧。

矮堂交杂树，炎日驻游轩。默默林中意，相看对一尊。
新作西庵将及春景戏成两诗请李思中节推同赋
孔平仲（宋代）

鄙性常山野，尤甘草舍中。钩帘阴卷柏，障壁坐防风。

客土依云实，流泉架木通。行当归老去，已逼白头翁。
答从弟幼成过西园见赠
李白（唐代）

一身自潇洒，万物何嚣喧。拙薄谢明时，栖闲归故园。

二季过旧壑，四邻驰华轩。衣剑照松宇，宾徒光石门。

山童荐珍果，野老开芳樽。上陈樵渔事，下叙农圃言。

昨来荷花满，今见兰苕繁。一笑复一歌，不知夕景昏。

醉罢同所乐，此情难具论。
渔家傲·律应黄锺寒气苦
欧阳修（宋代）

律应黄锺寒气苦。冰生玉水云如絮。千里乡关空倚慕。无尺素。双鱼不食南鸿渡。把酒遣愁愁已去。风吹酒力愁还聚。却忆兽炉追旧处。头懒举。炉灰剔尽痕无数。
无题和李商隐 其二
邝鸾（明代）

月落空阶记旧踪，谁家砧杵乱疏钟。尘心到处还多事，幽兴无时不自浓。

帐底寂寥听雨雪，樽前萧瑟对芙蓉。白头倾盖成何事，并作愁城一万重。
解语花
张艾（宋代）

轻雷殷殷，小枕惊回，帘影摇庭户。嫩凉遥度。江云堕、结作西窗暗雨。闲阶静伫。叹疏袂、愁宽一缕。凭画栏，润叶鸣条，总是安秋处。

因唤扁舟晚渡。渐闻歌招得，采菱俦侣。临平归路。花无数、应认订洲倦旅。飞红怨暮。长趁得、断鸿南浦。闲枕衾，谁更无聊，应最怜纨素。
题半面美人图 其二
林朝崧（清代）

侧立帘栊不转头，看人只用眼波勾。旧伤如意应留迹，新抱云和故障羞。

有愿欲窥全豹妙，无因尽露两蛾修。画中重睹徐妃态，惹得湘东恼未休。
辛未春月由温州至处州道上杂咏 其四
郭式昌（清代）

连日山程马足忙，今宵借宿爱禅堂。林鸦飞尽松门掩，万谷笙钟入梦凉。
甘露寺火后
罗隐（唐代）

六朝胜事已尘埃，犹有闲人怅望来。只道鬼神能护物，

不知龙望自成灰。犀惭水府浑非怪，燕说吴宫未是灾。

还识平泉故侯否，一生踪迹比楼台。
挽莲塘吴孺人
金履祥（宋代）

北风吹恨入佳城，忍听依依薤露吟。
家世百年忠厚意，夫人一点惠兹心。
桥横兰渚阴功远，山绕莲塘地脉深。
记取只今埋玉处，他时青紫映丘林。
宫词
王仲修（宋代）

八宝盘龙玉色明，未央排仗庆熙成。
敛时福瑞为天赦，五岳齐呼万岁声。
怀母
洪皓（宋代）

行年已是老衰秋，复命稽迟为热留。
恋主思亲归未得，梦魂长绕大江头。
乐道未长句辄次韵
韩维（宋代）

我道非生灭，天时自去来。
交亲常在席，醪酒不空罍。
默坐唯听水，閒行忽见梅。
何人同此适，君意亦悠哉。
饱良父弟横舟
曹彦约（宋代）

簿书日月费消磨，华鄂归来乐事多。
已涉一川舟自在，相安众事麴平和。
人生正好乘流止，尘世相逢对酒歌。
欲泛五湖真浪语，浮家犹足镇风波。
句
赵必象（宋代）

诗人只合住茅屋，天下未尝无菜羹。
浪淘沙（丰城道中）
金淑柔（清代）

雨溜和风铃。滴滴丁丁。酿成一枕别离情。可惜当年陶学士，孤负邮亭。边雁带秋声。音信难凭。花须偷数卜归程。料得到家秋正晚，菊满寒城。
张以道归自甬东先饷土物两诗为谢
张镃（宋代）

梨柿鱼盐来海上，殷勤持送与閒官。
缘何似得千金赠，明日重亲语笑欢。
竹溪生日二首
刘克庄（宋代）

两翁虽老殊精悍，笔力纵横可掣鲸。
晚各为农同保社，昔偕谒帝入承明。
不嫌华发称遗老，犹冀馀年看太平。
从古文章家鲜继，弓寮自可主齐盟。
浣溪沙（五首）
程大昌（宋代）

干处缁尘湿处泥。天嫌世路净无时。皓然岩谷总凝脂。

清夜月明人访戴，玉山顶上玉舟移。一蓑渔画更能奇。
和江如晦
王洋（宋代）

萧寺姑分一日光，人生同调稳相当。
空斋夜语规前哲，带酒论文恐老狂。
三献三休真琬琰，一前一却笑螳螂。
君家江左才名旧，会向长涂一振骧。
棋
陈与义（宋代）

长日无公事，闲围李远棋。
傍观真一笑，互胜不移时。
幸未逢重霸，何妨着献之。
晴天散飞雹，惊动隔墙儿。
送宪使蔡公督晋学政十二解 其九
皇甫汸（明代）

今之士子，咸诡于艺。或失则浮，或失则靡。通阐其微，瑄扬其旨。

侯执厥中，务纳于轨。
赵嘉甫致松江蟹
高似孙（宋代）

雁知枫已落松江，催得书来急蟹纲。
消一两蟹如斩雪，强三百橘未经霜。
无诗莫学天随子，有酒当呼吏部郎。
不解持经聊戒杀，省嫌无板去烧汤。
过涧歇（同前）
晁补之（宋代）

归去。奈故人、尚作青眼相期，未许明时归去。放怀处。买得东皋许亩，静爱园林趣。任过客、剥啄相呼昼扃户。

堪笑儿童事业，华颠向谁语。草堂人悄，圆荷过微雨。都付邯郸，一枕清风，好梦初觉，砌下槐影方停午。
赠萧山彭少府
方干（唐代）

作尉孜孜更寒苦，操心至癖不为清。
虽将剑鹤支残债，犹有歌篇取盛名。
尽拟勤求为弟子，皆将疑义问先生。
与君相识因儒术，岁月弥多别有情。
博平郑太守自庐山千里相寻入江夏北市门见访…立马赠别
李白（唐代）

大梁贵公子，气盖苍梧云。若无三千客，谁道信陵君。

救赵复存魏，英威天下闻。邯郸能屈节，访博从毛薛。

夷门得隐沦，而与侯生亲。仍要鼓刀者，乃是袖槌人。

好士不尽心，何能保其身。多君重然诺，意气遥相托。

五马入市门，金鞍照城郭。都忘虎竹贵，且与荷衣乐。

去去桃花源，何时见归轩。相思无终极，肠断朗江猿。
祗役遇风谢湘中春色
熊孺登（唐代）

水生风熟布帆新，只见公程不见春。

应被百花撩乱笑，比来天地一闲人。
田间辞三首
崔敦礼（宋代）

数稻兮登场，牵牛兮入屋。
噭咷兮田家，欢迎兮稚子。
三年力耕兮今逢年，庾则实兮庖有鲜。
草藉兮陶盘，豳吹兮土鼓。
握牛兮谁歌，和之兮余舞。
乐复乐兮岁晏，冰雪集兮堂下。
时亹亹兮不再，荪何为兮田野。
次韵李端叔题孔方平书斋壁 其十
释道潜（宋代）

吾党从来迹易亲，只缘同是个中人。滍川鱼鸟浑相识，来往沙头肯厌频。
尖齐圆健笔之四德戏作四首 其四
玄烨（清代）

健乃乾行体，才分不息功。书称钦若语，赓颂赖文风。
老黄龙生辰三首 其三
释德洪（宋代）

同登九仞到崔嵬，困极那辞共堕摧。待汝狐疑犹豫处，当机佛手等闲开。

昔年成物心空切，今日临风首重回。满院新晴春已老，落花飞絮点池台。
行香子（寿邓宰母·二月初五）
傅大询（宋代）

玉佩簪缨。罗袜生尘。问何时、来到湘滨。尧蓂五叶，二月阳春。一霎时风，一霎时雨，一霎时晴。有子鸣琴。有路登瀛。戏斑衣、温酒重斟。蟠桃难老，相伴长生。一千年花，一千年果，一千年人。
水龙吟·鸡鸣风雨潇潇
刘基（明代）

鸡鸣风雨潇潇，侧身天地无刘表。啼鹃迸泪，落花飘恨，断魂飞绕。月暗云霄，星沉烟水，角声清袅。问登楼王粲，镜中白发，今宵又添多少。
极目乡关何处？渺青山、髻螺低小。几回好梦，随风归去，被渠遮了。宝瑟弦僵，玉笙指冷，冥鸿天杪。但侵阶莎草，满庭绿树，不知昏晓。
缘识
宋太宗（宋代）

三天境象验人间，不在江湖不在山。
大约颇同随报应，耳根清静道心闲。
登芝山善见塔
徐熥（明代）

百转清溪绕梵宫，千寻丹磴势盘空。昙花乱散诸天雨，桥板斜飞一线虹。

塔影层层青嶂外，钟声隐隐白云中。凭阑不敢轻呼吸，帝座溟濛近可通。
冰花
金凤纶（清代）

犁星没后水藏漪，泽畔鳞鳞见异姿。凝艳不教青帝王，斗华休遣夏虫知。

凌波神女搴还薄，作雪天工剪并奇。莫讶清英易消歇，杨家山已付流澌。
和仇雄川幽居十咏 其二 焚香
任环（明代）

地僻青山拥，人间白昼长。草堂无个事，终日瓣心香。
和毛国镇白云庄五咏 眺远台
苏辙（宋代）

山似高人长远人，不登高处见无因。
筑台土石无多子，照眼峰峦得许新。
阵马奔腾时绝远，风涛舒卷忽无垠。
白云自是逃名处，犹恐此中藏隐沦。
送华尊师以天寿节奉诏祀武当
揭傒斯（元代）

灵畤严汉祠，神峰标楚甸。羽人丹丘伯，承诏驰嘉荐。

华渚曜玉虹，条风舞玄燕。长淮雨中泻，乔岳云间献。

涉旬历峻阯，梯空答弘愿。授简香始升，揭虔帝如眷。

天清翼轸动，地肃玄武见。飞响迥更闻，奇祥静逾绚。

是中有真侣，早接诸方援。胼胝负畚锸，凿翠蓄雷电。

金芝产斋房，矞云冠岩殿。祈禠无岁年，会节方纷衍。

既协时君降，又乐明祀遍。圣历齐堪舆，丰泽周㝢县。

还归报天子，独往奚所羡。
崔清献公祠堂落成
翟龛（宋代）

象笏犹存旧典型，魏谟亦此振家声。
矧今故第堂堂复，不日新祠恰恰成。
嘉定间关全蜀险，端平仓卒护乡城。
此功此德垂千古，自有人人香火情。
初春苦寒久不到双溪成长句书怀
王炎（宋代）

老去颇多病，苦寒摧折之。
袍茧非不温，不能护清羸。
蒲团稳附火，蓄缩如冻龟。
西山有桃李，借问惟枯枝。
好花何时开，仲春以为期。
荣悴自相代，出处亦有宜。
天寒但深藏，日暖当游嬉。
强健不须喜，老死何必悲。
晓日升扶桑，莫还入崦嵫。
置之勿复道，理达心何疑。
晦日宴刘值录事宅
姚合（唐代）

花落莺飞深院静，满堂宾客尽诗人。

城中杯酒家家有，唯是君家酒送春。
十三日即事
舒岳祥（宋代）

蒿欺菊丛瘦，蔓压橘枝低。
应俗精神减，伤时梦寐迷。
欹眠中夜雁，薄饭午时鸡。
咄咄真堪怪，秋深杜宇啼。
送范彦覃
李处权（宋代）

春风恼百物，物物不禁渠。
水为盎盎绿，柳亦毵毵舒。
芳菲遽如许，流光亦须臾。
谁令更别离，此恨当何如。
外门有人物，照映冰玉壶。
茹古髯似戟，说兵胆过躯。
中外已践更，能事乃绪余。
主馈孟光贤，郎君千里驹。
人生得此乐，底事犹区区。
兹行谒贤相，袖有时政书。
世家治剧手，陶冶宁舍诸。
我老不适用，饥寒出无驴。
论亲无党近，分义何敢疏。
吾儿似我拙，久已分龙豬。
一闻词赋功，决科良起予。
山林与钟鼎，愿言今则殊。
岁寒苟在兹，勿忘双鲤鱼。
诗一首
何澹（宋代）

茂洪囏险扶倾厦，安石从容抗怒蛙。
习俗风流犹未改，短辕丝竹璧微瑕。
依韵和张君仪职方城上观雪
强至（宋代）

重城雉堞粉相围，乱片情多故点衣。
浩荡关河无表里，微茫草点有光辉。
冷侵容鬓双蓬短，急伴年华一箭飞。
却忆水曹诗句好，群鸦接翅傍昏归。
秋夜宿龙门香山寺奉寄王方城十七丈奉国莹上…幼成令问
李白（唐代）

朝发汝海东，暮栖龙门中。水寒夕波急，木落秋山空。

望极九霄夕，赏幽万壑通。目皓沙上月，心清松下风。

玉斗横网户，银河耿花宫。兴在趣方逸，欢馀情未终。

凤驾忆王子，虎溪怀远公。桂枝坐萧瑟，棣华不复同。

流恨寄伊水，盈盈焉可穷。
答元美问余近事 其一
李攀龙（明代）

山中还往酒家知，才到蓬蒿客便疑。纵有少年能问字，也应难见子云奇。
河南府试十二月乐词 其十三 闰月
李贺（唐代）

帝重光，年重时。七十二候回环推，天官玉琯灰剩飞。

今岁何长来岁迟，王母移桃献天子。
陌上花二首 其一
王时翔（清代）

羊车绝妙年时，照眼玉明花秀。弱态珊珊，戌削柳枝风揉。

罗巾掩抑欢兰语，浅笑横波低溜。怅残阳、银杏晚鸦归处，唤人分手。

喜登场、再见氍毹轻蹴，画烛交光如昼。一缕云凝，宛转唱残红豆。

闻歌睹影消魂死，不忆凤裙鸾袖。任春风、十里珠帘高揭，懒重回首。
和徐慎侯
曹家达（清代）

南州高士九峰居，文史滔滔足岁除。济世权为养生论，愤时当得绝交书。

黄虞高唱酬孤竹，兄弟同怀有二疏。更喜椿庭枚朝岁，年来康健得如初。
雪 其六
徐积（宋代）

江西词客休刺船，马上俊郎休弄鞭。且看满城花落地，恰如穷谷晓时天。

松林独干凌坚操，麦垄疏毛白少年。犬信宜将筒护纸，鸿书须用帛为笺。

月中两艳非投暗，物里千形不较鲜。最好一环围井口，有时数点露山肩。

纷来上相挥长麈，侧去诸卿蔽曲旃。水畔谁为佩珠女，车中人是行云仙。

吟裁笛竹清梅瘦，忽爨琴桐湿更烟。近日无钱酬酒媪，且教借卖漫翁田。
唐伯宪赴括苍户掾
姜特立（宋代）

吾州刺史宅，上冠灵鳌颠。
千嶂翠合沓，一水清潺湲。
北指烟雨近，西睇莺花连。
积李雪缟夜，崇桃霞覆川。
群材聚仙境，上幕开中天。
宜有唐景辈，参与邹枚联。
户掾吾故人，学问自家传。
隶法既奇古，诗句仍清圆。
想当吟哦时，揽胜笔如椽。
坐使冰雪肠，觉浸含芳鲜。
试谂吾邦人，世岂有此贤。
勿叹官尚卑，行矣当腾骞。
七交七首
欧阳修（宋代）

尧夫大雅哲，禀德实温粹。霜筠秀含润，玉海湛无际。

平明坐大府，官事盈案几。高谈遣放纷，外物不能累。

非惟席上珍，乃是青云器。
宫词
王仲修（宋代）

爱读仙经沐道风，碧窗时叩紫阳钟。
为逢节假无祗应，写了黄庭日未舂。
自东流挽舟上建德
李聘（清代）

道出东流下，轻帆带雨过。水从吴地转，山入楚天多。

竹鼠藏深树，江豚戏晚波。南方风景异，藉此慰蹉跎。
窗
丁谓（宋代）

玉女潜窥久，偷儿窃觇频。
绮疏环禁掖，青琐近严宸。
静听翰音异，遥观列岫新。
好开虚白室，云母若冰轮。
南海何石龟年一百八岁再至吾乡赋赠
黎民袖（明代）

百岁于今又八年，相逢争识是神仙。银河不断乘槎路，到处经游即洞天。
题云间皎上人扃绿轩
张榘（宋代）

丛竹傍幽亭，萧然一画屏。
色欺春酒碧，光映夜灯青。
雨叶供香润，风枝摇梦醒。
却嫌千亩阔，浩渺绿难扃。
挽朱夫人
赵汝腾（宋代）

兰陔送母度新阡，追忆东岩老谪仙。
虀办咄嗟供妇职，肝刲一再续亲年。
六珈偕老荣何盛，二子乘舟晚可怜。
彤管责堪陈信史，今将列女传同编。
村居初夏
陆游（宋代）

北陌东阡节物新，往来馈饷走比邻。
出笼鹅白轻红掌，藉藻鱼鲜淡墨鳞。
笑语相闻丰岁乐，耕桑自足古风淳。
颓然一醉茆檐下，且免西曹议吐茵。
明妃曲
程敏政（明代）

明妃本是巫山女，貌美如花解人语。家门正对楚王台，惯听乡人说云雨。

一朝被选入汉宫，几年不识天子容。宫车日日向何所，鱼钥只把长门封。

象床不寐心如捣，自惜红颜暗中老。裴回顾影泪双垂，生死不如台下草。

胡王欲得汉家姬，六宫尽蹙双蛾眉。孤怀不觉心语口，犹胜永巷常凄其。

欣然独上毡车里，胡王得之惊且喜。短箫吹出霸陵桥，两两雎鸠水中起。

古城北去多战场，黄沙白草春无光。多情自得虏庭乐，回首汉月空茫茫。

打围夜向阴山宿，更为胡王理丝竹。汉家莫悔误和戎，琵琶不是思归曲。
四园竹 冼玉清琅玕馆修史图
吴湖帆（清代）

班门艺略，载世久名垂。枕书漱玉，拈字炼金，羞却须眉。

今大家，人尽说、千秋比美。岭南灵秀钟闺。

记年时。关山万里重经，情怀百感伤离。慨念衣冠扫地，青镂方狐，绛蜡燃犀。

修旧史。谩自适、琅玕因翠微。
题林择之欣木亭
朱熹（宋代）

危亭俯清川，登览自晨暮。佳哉阳春节，看此隔溪树。

连林争秀发，生意各呈露。大化本无言，此心谁与晤。

真欢水菽外，一笑和乐孺。聊复共徜徉，殊形乃同趣。
凉棚
艾性夫（元代）

数柱伶俜不架椽，密铺松发厚如毡。
御风难觅深蓬岛，障日聊成矮木天。
肥瓠引藤高浥露，閒花借荫省浇泉。
热时搆汝凉时撤，不是疏恩势使然。
襄鄂百咏
陈谔（宋代）

久戍蕃兵已念家，将军何不奏胡家。今朝忽报严围解，白雪纷纷亦散花。
三月晦日出郊游衍偶诵唐人诗三月正当三十日因用为起 其四
王立道（明代）

三月正当三十日，莺声如倦复如愁。绿杨拂地花成雪，断送春风也白头。
阑干万里心 听秋阁坐雨赏荷，新凉可喜
萧恒贞（清代）

藕花都向晚凉开。小扇单衫香满怀。水阁阑干凭几回。

听秋来。万叶跳珠雨过才。
江西道院集送吉州太守朱子渊造朝二首
杨万里（宋代）

公在乡邦我在京，百书终不慰生平。
西归一见还倾盖，夜坐相看话短檠。
老去可堪频送客，古来作恶是离情。
云泥隔断从今始，肯倩征鸿访死生。
题严力庵画西溪探梅图
魏之琇（清代）

郡城西去三十里，万树梅花一溪水。日出烟销不见人，人家隐约梅花里。

东风几日吹林薄，茅舍板桥春漠漠。娟如静女倚修竹，瘦若癯仙卧寒壑。

陂塘寂寂花愔愔，清溪仿佛桃源深。了无尘埃污履迹，时有雁鸭惊挐音。

天怜此境太幽绝，特倩我曹为搜抉。载酒晨冲古渡烟，寻诗暝踏荒林雪。

轻舟荡晴花正开，入花渐深迷路回。月明疏影掠篷过，风起暗香随棹来。

十年无复经河渚，回首同游半今古。重看水墨意茫然，始觉严兄用心苦。
送同寅郭鲁瞻犒戎宣府同廷实伯明
熊卓（明代）

袅袅垂杨拂御沟，青青芳杜遍春洲。三关路接边城迥，独树云移使节幽。

月映寒塘生远梦，莺啼深院乱新愁。丈夫早试安边策，坐制河山百二秋。
登汾上阁
郑中丞（唐代）

汾桂秋水阔，宛似到阊门。惆怅江湖思，惟将南客论。
送帅初游浙西
舒岳祥（宋代）

吴下吾游地，因君思又飘。
水花香外雨，沙鸟梦边潮。
载洒浮官舫，吟诗上驿桥。
三高祠下过，为赋楚辞招。
扬州五咏 平山堂〈欧阳永叔所建。〉
苏辙（宋代）

堂上平看江上山，晴光千里对凭栏。
海门仅可一二数，云梦犹然八九宽。
檐外小棠阴蔽芾，壁间遗墨涕泛澜。
人亡坐使风流尽，遗构仍须子细观。
寄秋怀
赵蕃（宋代）

求友咏伐木，思兄言陟冈。
那知符檄累，不了道途忙。
照水形知瘵，临风发欠长。
想渠能我忆，如我不渠忘。
送倪正父尚书守南徐
楼钥（宋代）

满腔忠膜与嘉谟，空洞它无一物余。
有语莫非忧国志，欲行犹上荐贤书。
已欣勇退成清节，更喜高眠即故庐。
郎庙须公经济手，不应敛惠向南徐。
杂咏 其三
华镇（宋代）

秀色丰融凝晓露，新声睍睆弄东风。芳条已密无寻处，粉堞虽低径不通。
秋怀二首 其一
尹廷高（元代）

茫茫禹迹事悠悠，怪雨盲风恣弄秋。绊足鹰鹯霄汉志，随阳鸿弄稻粱谋。

木侵元气山偏瘦，渠壅寒沙水不流。自笑野人藜苋腹，闲愁不觉白侵头。
二月晦日过范景仁舍人留饮联句分夜而归
苏颂（宋代）

闻道星轺税鞅鞿，朋游相继款斋扉。
正当春霁园英富，况值时斋谏疏稀。
共喜开颜论雅旧，须留持酒玩芳菲。
属酬新句尤欢纵，不限严更未许归。
寄贾岛
马戴（唐代）

海上不同来，关中俱久住。寻思别山日，老尽经行树。

志业人未别，时光鸟空度。风悲汉苑秋，雨滴秦城暮。

佩玉与锵金，非亲亦非故。朱颜枉自毁，明代空相遇。

岁晏各能归，心知旧岐路。
北望感怀
陆游（宋代）

荣河温洛帝王州，七十年来禾黍秋。
大事竟为朋党误，遗民空叹岁时遒。
乾坤恨入新丰酒，霜露寒侵季子裘。
食粟本同天下责，孤臣敢独废深忧！
正绣球花
顾逢（宋代）

正是红稀绿暗时，花如圆玉莹无疵。
何人团雪高抛去，冻在枝头春不知。
落花诗
萧子范（南北朝）

绿叶生半长，繁英早自香。因风乱胡蝶，未落隐鹂黄。

飞来入斗帐，吹去上牙床。非是迎冬质，宁可值秋霜。
次韵陈使君咏霰雪三首 其一
洪刍（宋代）

天幕垂云合，山屏拥雪飞。杨公田种玉，渊客泪成玑。

点缀添梅萼，飘零乱羽衣。清溪横一叶，并载月明归。
春晚郊行
吴龙翰（宋代）

芒鞋竹杖出柴关，检点园林脚不閒。
翠幄初张花结局，锦绷未解笋排班。
烟波鸥鹭春风外，桑柘牛羊夕照间。
野兴不须邀客共，一尊白酒对黄山。
齐安郡
韦庄（唐代）

弥棹齐安郡，孤城百战残。傍村林有虎，带郭县无官。

暮角梅花怨，清江桂影寒。黍离缘底事，撩我起长叹。
刮鼓社
王哲（金朝）

刮鼓社，这刮鼓本是仙家乐。见个灵童，於中傻俏，自然能做作。长长把玉绳辉霍。金花一朵头边烁。便按定五方跳跃。早展起踏云脚。会戏谑。正洽真欢乐。显现玲珑，玎铛了了。遍体缨络。遂引下、满空鸾鹤。迎来接去同盘礴。共舞出、九光丹药。蓬莱路有期约。蓬莱路有期约。
樱桃
许及之（宋代）

苦笋恰相逢，匀圆得许红。荐新存古意，驱鸟念园公。
雪中从邢怀正乞酒
韩元吉（宋代）

櫑具高拄颊，风尘客长安。
长安不宜客，负暮仍苦寒。
夜闻阴风喧，晓看雪漫漫。
天公非恶劚，笑我貂裘单。
坐令歌南山，白石空巑屼。
正不妨我啸，凭高事遐观。
四海经同一云，更觉天地宽。
平湖发远景，松竹如龙鸾。
巉然两峰高，玉峙峨琼冠。
缅怀邢公子，重城有家园。
水石带林沼，幽亭厌云端。
仙妆映疏梅，秀色若可餐。
璇题散冰筹，晶盐贮牙盘。
清歌出绝唱，笔閒走波澜。
几欲泥君饮，持杯听幽兰。
君家碧琳腴，到手无复残。
正岂须羔儿，尚能追清欢。
蹇驴不敢出，强作哦计酸。
诗成不能寐，起舞清夜阑。
傥可致麴生，当筑白玉坛。
菩萨蛮十五首 其一
项鸿祚（清代）

鲤鱼风起芙蓉老，金鹅屏展釭花笑。稍觉茜衣单，玉人心里寒。

潇湘天一尺，蹙破眉峰碧。筝雁不能飞，悔将情诉伊。
海棠
俞桂山（宋代）

向晚鸾笺擘砑红，相烦归燕简东风。
酬春未得偷间力，迟放海棠花几业。
雪后三首 其一
赵蕃（宋代）

松竹夜枕听，窗扉朝起看。虽成见睍喜，敢废履冰难。

照映形知秽，嘘呵诗故寒。要能穷极览，安得振飞翰。
水龙吟送张大经御史，就用公九日韵，兼简
白朴（元代）

贾按察司时。丁钞本题下注云庐号疏斋。绣衣揽辔西行，慨然庐志人知否。江山好处，留连光景，一杯别酒。世事无端，恼人方寸，十常八九。对霜松露菊，荒凉三径，等闲又、登高后。问讯宣城太守，几裁诗、画堂清昼。山长水阔，思君不见，踟蹰搔首。却羡行云，暂留还去，无心出岫。笑穷途岁晚，江头送客，唱青青柳。
朝丹霞
高似孙（宋代）

转璇枢兮上亭亭，一语契兮惊群星。
味清净兮不可经，玄复玄兮发新硎。
次韵陈文仲探梅二绝
葛立方（宋代）

低枝垂蕊逗疏阴，不学髯龙干百寻。
此去江南知几驿，只今谁动故人心。
江陵遇元九李六二侍御纪事书情呈十二韵
窦巩（唐代）

自见人相爱，如君爱我稀。好闲容问道，攻短每言非。

梦想何曾间，追欢未省违。看花怜后到，避酒许先归。

柳寺春堤远，津桥曙月微。渔翁随去处，禅客共因依。

蓬阁初疑义，霜台晚畏威。学深通古字，心直触危机。

肯滞荆州掾，犹香柏署衣。山连巫峡秀，田傍渚宫肥。

美玉方齐价，迁莺尚怯飞。伫看霄汉上，连步侍彤闱。
走笔戏呈机宜著作与诸同席
韩琦（宋代）

不草边书绝塞氛，英僚高会喜同群。朋间射鹄虽连中，坐上飞觥不五分。

烈士感时何晚岁，男儿行乐是从军。速挥大白申严令，多得红心即战勋。
五峰岩 其二
吴栻（宋代）

玲珑数窦明相通，造化恍惚真难穷。阳回三冬照暖日，阴纳九夏吹寒风。
星宿海歌
杨揆（清代）

平沙浩浩丕无垠，黄雾四塞长风翻。凭高极视目眩眴，漭泱巨浸坼混元。

谁欤远佩櫜与鞬，直跨地首摩天根。十步九折愁攀援，瘴烟黯淡斿旗幡。

我闻导河出昆仑，贯纳忽兰兼赤宾。宁知一脉遐荒存，灏气磅礴相吐吞。

皇舆地载穷垓埏，祀典崇列肸蛮尊。陈以卣鬯投牺豚，远超岳渎陵厚坤。

百浤所进万马奔，泡泡汩汩还浑浑。沮洳洄洑失晓昏，高泻直欲浮中原。

巨灵伸掌不敢扪，蓄束幸藉山为门。阳乌咮缩鳌足蹲，下穴龙蜃蛟鼍鼋。

雄呿雌吟卵育繁，欲出不可层波掀。霜飙中夜迷征轓，众星倒影何焞焞。

车舍旝积句陈垣，大若悬瓮小覆樽，分野莫辨牛斗痕。

有时天际生朝暾，白毫万丈惨不温。玉龙露脊遥蜿蜿，乃是太古坚冰嶟。

汉家使者辞帝阍，远过大夏经乌孙。枯槎安得通星源，沐日浴月摇心魂。

凿空或者乘鹏鹍，或行陟险随戎轩。弓刀列帐千军屯，穷冬草落山顶髡，斧冰凿雪劳炮燔。

马蹄半脱骊与騵，车轴全折䡝与軘。清角夜奏同哀猿，壮士僵立愁还辕。

何如排风驱九鲲，手握斗柄凌云骞。下瞰大泽如盎盆，傥遇博望毋卮言。
游金地寺
郭印（宋代）

山行无近远，绝顶是休程。
度石篮舆怯，穿云履屐轻。
林篁当路迸，泉水落溪鸣。
更宿招提夜，寥然一境清。
赠僧仲宝月溪
周弼（宋代）

幽栖深绝地，静夜独宜僧。
上下两轮玉，中间一片冰。
影收悬罟索，光息过船灯。
独坐观心了，无由更小乘。
饯孙复斋赴南雄同知
卢琦（元代）

闻说刺桐城外道，使君七日赴南雄。枫宸锡命黄金带，荔浦飘香绕玉骢。

剑拂洛桥涛泊岸，驿经庾岭树连空。山中五月畬田熟，海上诸州水道通。

幽涧昼飞椰叶雨，寒潮夜渡鳄鱼风。绿林处处归民伍，皂盖时时谒学宫。

定有诸生师柳子，莫将循吏让文翁。化行稚耄讴歌起，讼简宾僚笑咏同。

千里相思明月夕，新题遥寄海云东。
喜雨
白居易（唐代）

西北油然云势浓，须臾滂沛雨飘空。

顿疏万物焦枯意，定看秋郊稼穑丰。
寄远
何玉瑛（清代）

暂同蠖屈亦何悲，风雨终看破壁时。儒者治生原急务，古人随地有师资。

关心眠食期加饭，得意溪山乞好诗。来往鲤鱼烦尺素，流光弹指数归期。
游罗汉院因会张良辅大夫遂留於壁
李处权（宋代）

寺古天寒杖屦清，閒身合得此閒行。
破烟独鸟惊人去，积雪群峰照眼明。
坐久泉声醒客耳，谈余茗味发诗情。
张公语壮髯如戟，蚤晚掀涛看斩鲸。
辛亥大寒梁塘道中有作 其二
庄昶（明代）

冻云江路本知难，山是山人分所看。自裹木棉粗破衲，老夫何怕北风寒。
世降
刘玉（明代）

六籍逮狂秦，三王迹已陈。
虞渊初息驾，沧海又扬尘。
猿鹤皆君子，豺狼有故人。
只存丹窍理，常与日华新。
横河打鱼行
虞淳熙（明代）

霏霏晓雾古城低，竹压危桥渔艇迷。
此时月钩不落水，大鱼小鱼争出溪。
宿鹭憎人翻雪去，鹭沙尽被渔人踞。
飞罾十丈浪花浮，赤脚何妨多沮洳。
鱼惊迸散背尾驰，囊头戢戢交参差。
老人无缘救不得，飞红斫玉糜汤池。
鮹鲦泣釜沸声切，犹记芦根有残穴。
后身愿复灂前濡，洒子仍忧值江鳖。
魂归贝坻诉白龙，白龙鱼服泳寒风。
渔人捕得燔枯处，急雨打船帆影空。
愁倚阑
蔡伸（宋代）

天如水，月如钩。正新秋。月影参差人窈窕，小红楼。

如今往事悠悠。楼前水、肠断东流。旧物忍看金约腕，玉搔头。
咏牡丹书郭经卫南门外花园
陈光世（明代）

映日仙花绝代英，开元妃子喜相迎。古来惟有清平调，学士流中第一名。
春半
李瓒（明代）

水国春将半，丛篁映白沙。檐楹皆燕雀，径术接桑麻。

吟啸分江色，登临爱日华。何当学郑子，谷口问山家。
新妇石 其二
邓云霄（明代）

露重愁环佩，天空冷洞房。娉婷看洛浦，云雨想高唐。

红叶年年落，夭桃岁岁芳。银河连野水，相望恨无梁。
题飞鸢海日
郑孝胥（清代）

匹夫志难移，复国一反手。夸父化为禽，犹与日竞走。
哭德和伯氏六首 其六
林景熙（宋代）

草枯霜白泣原鸰，五十三年老弟兄。风雨对床缘未了，荆花重合在来生。
吴道士招余馆中 其一
佘翔（明代）

元馆无尘紫气多，相逢偏爱老婆娑。黄庭写就偿留榻，不似山阴换白鹅。
诫子弟
林翰（明代）

何事纷争一角墙，让他几尺又何妨。
长城万里今犹在，不见当年秦始皇！
送李屯田守桂阳二首
王安石（宋代）

苍黄离家问南北，中路思归归不得。
风涛何处不惊人，雨雪前村更欺客。
旧交旌旆此盘桓，见我即令儿解鞍。
荒山乐官歌舞拙，提壶沽酒聊一欢。
行藏欲语眉不展，互叹别离心缱婘。
行年半百劳如此，南亩催耕未宜晚。
过天门关
李复（宋代）

龙钟双袖马骎骎，来往榆关日向深。
多病出门愁远道，早寒平野苦层阴。
泉流危栈新冰滑，风入长林暮叶吟。
触目凄然何所补，高枝巢稳感归禽。
秋兴 其二
彭秋宇（宋代）

西风捲地送凄凉，目断归帆落日黄。雁过江天云漠漠，龙游沧海水茫茫。

故人入梦三更月，近事惊心两鬓霜。试把浊醪浇磊磈，樽中犹带芷兰香。
醉中戏赠郑使君　时使君先归，留妓乐重饮。
白居易（唐代）

密座移红毯，酡颜照绿杯。
双娥留且住，五马任先回。
醉耳歌催醒，愁眉笑引开。
平生少年兴，临老暂重来。
种柳
宋自逊（宋代）

短研深煨倒插宜，明年便有绿垂垂。
只因因造化容易，不见岁寒冰雪时。
题庾岭三亭诗·来雁亭
余靖（宋代）

南方旧说无燕雁，岁序严凝亦暂来。
天外每随寒雨过，春前先逐暖风回。
人稀弋射矰休避，俗厌鱼餐纲莫猜。
况是弟兄封境接，登临因此几徘徊。
水调歌头
曾布（宋代）

●排遍第一

魏豪有凭燕，年少客幽并。击球斗鸡为戏，游侠久客名。因避仇、来东郡。元戎留属中军。直气凌貔虎，须臾叱咤风云。凛凛坐中生。偶乘佳兴。轻裘锦带，东风跃马，往来寻访幽胜。游冶出东城。堤上莺花撩乱，香车宝马纵横。草软平沙稳。高楼两岸春风，语笑隔帘声。
四皓弈棋图
刘师邵（明代）

云霄万里羡冥鸿，曾为储皇出汉宫。数著残棋犹未了，五陵松柏已秋风。
鹊桥仙·我嗏今夜为情忙
佚名（宋代）

我嗏今夜为情忙，又那得、工夫送巧。
嵊县劝农途中示同寮二首
陈著（宋代）

连朝风或雨，今日却霜晴。
簇翠麦苗起，缬斑麻甲生。
鸡村炊色软，牛陇种痕平。
此意与谁共，老农欢笑声。
寄马易之 其一
宋沂（元代）

近日淮南见马卿，新诗句句掇琼英。画船不肯留三日，先载东风过四明。
赤枣子
游九言（宋代）

香露湿，草晶荧。起看大地粲瑶琼。下界千门人寂寂，空山夜静海波声。
香奁体五首
叶茵（宋代）

倚楼目断暮江边，约定归期夜不眠。
香篆有烟灯有晕，笑移针线向床前。
浮生吟
邵雍（宋代）

浮生晓露边，且喜又添年。
动悔须有悔，求全未必全。
处人心上事，道物性中言。
寰宇虽然广，其谁曰不然。
迈陂塘 同袁楫山、王兰林游湘湖
姚燮（清代）

放轻桡、狎鸥亭外，旧游历历堪指。明漪拓镜双堤抱，不尽芦黄指紫。

风骤起。有碧眼鸬鹚，拍阵空烟底。乱冈平迤。甚剩叶多凋，老苔半褪，萧索到如此。

重来客，已减年时豪致。良朋相对差喜。江飙拂落山楼磬，一振酒边颓气。

秋尽矣。叹天阔云荒，倦雁归无计。呼船回舣。尽鱼罩横塘，菱歌满汊，斜日画凉意。
迟叶太史不至先入武夷
刘克治（明代）

子骞曾此宴峰头，风御虹桥是胜游。天际吹笙攀白鹤，关前望胜失青牛。

千秋福地仙灵蜕，九曲真源太乙舟。司马一家言已就，可能无意向丹丘。
余初除西掖适斋惠诗以二甥相继縯纶余喜安行
楼钥（宋代）

敢谓封伦据此床，幸从科级绍余芳。
紫薇继直中书省，丛桂犹余同舍郎。
太史书传得杨恽，渭阳情厚余秦康。
外家宅相君余事，鱼目何堪比夜光。
九日过白云山房有感
赵昱（明代）

风流耆旧远，尽日掩秋堂。野水落寒石，乱山低夕阳。

白云从过眼，黄菊又初霜。空有琴书在，尘封已半床。
用洪觉范诗为首作四绝 其四
赵蕃（宋代）

便似华亭落照湾，要人弹压愧诗孱。馀霞散尽空无绮，新月初升势已弯。
次韵翁古晚府判见赠二首
陈著（宋代）

清风明月满蓬瀛，谁识监州閒世生。
道义浓香薰政谱，文章余世到诗城。
傃儒不买三姝媚，好客能容一座惊。
见说锋车春在路，北门西掖是功名。
过常熟县
王鸿绪（清代）

望齐门北水潆洄，信宿扁舟荡桨来。乌目山高临雉堞，桃源涧仄逼城隈。

多情幽鸟迎人语，无数闲花傍路开。好景赏心难自遣，不妨携杖更登台。
和尹懋秋夜游灉湖二首
张均（唐代）

远水沉西日，寒沙聚夜鸥。平湖乘月满，飞棹接星流。

黄叶鸣凄吹，苍葭扫暗洲。愿移沧浦赏，归待颍川游。

湾潭幽意深，杳霭涌寒岑。石痕秋水落，岚气夕阳沉。

澄彻天为底，渊玄月作心。青溪非大隐，归弄白云浔。
邓林芳意八首为邓侍御 其二 桂筵称寿
林光（明代）

桂影照三秋，亲龄连甲子。不用舞斑斓，象笏拜朱紫。
题张几仲所藏醉道士图
陆游（宋代）

千载风流贺季真，画图髣佛见精神。
迩来祭酒皆巫祝，眼底难逢此辈人。
灌园
艾性夫（元代）

土渴群蔬不肯青，辘轳百转汲深清。
山翁到老谋生拙，抱瓮崎岖博一羹。
上谷
刘迎（金朝）

磨笄耸然来，隰水汹而去。山川俯城郭，藩翰重畿辅。

桑麻数百里，烟火几万户。长桥龙偃蹇，飞阁凤腾翥。

传闻山西地，出入此其路。源源百货积，井井三壤赋。

蒲萄秋倒架，芍药春满树。盘躄多布韦，婵娟半娥素。

永怀小靖节，厚德皆忠恕。至今受一廛，如昔歌五裤。

伤心隔生死，知巳今有数。归日当驱车，生刍奠其墓。
高峰禅寺修殿疏偈
王庭圭（宋代）

绀殿倾颓几十秋，佛应不语阿难愁。诸方檀越宜兴念，共出把茅来盖头。
至后再见大雪杨尚书
魏了翁（宋代）

天公闵赤子，踊为营杯羹。寸白未云厌，赐以一尺平。

微阳动黄未，万宝随孳萌。蝗妖坐远屏，疠鬼亦就烹。

东邻文昌伯，志气为我倾。携朋乐时丰，举酒浇空明。

忻忻各有适，耿耿未忘情。不知宇宙内，肯尔同阴晴。

前时闻帝辇，随雪登山亭。亭高一流盻，淮楚接神京。

新氓正露立，旧戍方长征。
买菊栽
方岳（宋代）

新绿丛丛手自培，东篱准拟白衣来。
荷锄政欠半畦雨，抱瓮空遗满迳苔。
说与园丁重九近，毋烦老子再三催。
径须寻觅谁家有，带土移将一两栽。
监洞霄宫俞康直郎中所居四咏 其四 远楼
苏轼（宋代）

西山烟雨捲疏帘，北户星河落短檐。不独江天解空阔，地偏心远似陶潜。
竹溪直院盛称起予草堂诗之善暇日览之多有可
刘克庄（宋代）

月体无拘碍，那堪得水清。
暂从掬处动，还在水中明。
长物瓢安用，寒光握不盈。
注眸蟾彩乱，入掌蚌珠生。
顾兔攀难住，骑鲸捉太轻。
犹胜倒持版，去作晋公卿。
山中
蔡沈（宋代）

才既非时用，性本爱岑寂。
决策西山游，幽隐遂成癖。
春风百花红，秋月千嶂碧。
烟霞结绸缪，猿鸟自畴昔。
乘间抚深旷，喷薄轰铁笛。
笑挹天柱峰，高寒几千尺。
清音泉
□韫（宋代）

山出涓寒一道泉，暗声落涧玉铮然。
辘轳引上泥丸顶，便是人间赤脚仙。
记梦
何梦桂（宋代）

万木萧疏老翠高，此身惭愧独坚牢。编书未了留侯事，何处仙源可种桃。
道中
易士达（宋代）

梅雨丝丝未放晴，泥途賸作几程行。
客怀方此无聊赖，更着啼鹃两三声。
有感
陆游（宋代）

云崦重重不易寻，庖厨性命走山林。
但令有月同幽梦，更用何山识苦心。
流辈渐稀知死近，鬓毛无色觉愁侵。
平生自许忘情者，颇怪灯前感慨深。
孝子行
查居广（元代）

丰城昔在至元岁，寇贼纷纷乱如鬼。是时廖生抱母行，不死白刃天有情。

固知至愿天必感，母子全活见太平。廖生虽死犹未死，往往遗民言此事。

有如江革遭乱离，负母逃潜经险阻。情词恻恻贼舍之，孝德还堪耀今古。

乌乎薄俗𤡔獍同，墓上请看纯孝子。
简赠欧阳伯威二绝句
赵蕃（宋代）

江西人物况欧阳，少有诗名老更昌。
左辖虽能诵佳句，子虚胡不荐君王。
一半儿
王鼎（清代）

别来宽褪缕金衣，
粉悴烟憔减玉肌，
泪点儿只除衫袖知。
盼佳期，一半儿才干一半儿湿。
雨中花慢（次宇文吏部赠黄如圭韵）
李石（宋代）

潋滟云霞，空濛雾雨，长堤柳色如茵。问西湖何似，粉面初匀。尽道软红香土，东华风月俱新。旧游如梦，尘缘未断，几度逢春。

蓬莱阁上，风流二老，相携把酒论文。最好是、四娘桃李，约近东邻。别后使君须鬓，十分白了三分。是人笑道，醉中文字，更要红裙。
颂十玄谈·还源
释印肃（宋代）

还乡曲调如何唱，蝶拍莺歌大道场。
唯有禾山解打鼓，金牛作舞也寻常。
杨柳渡
方孝孺（明代）

残月堕瑶天，凉风在高树。人行野色分，鸟啭岩光曙。

川平惬幽眺，境胜遗尘虑。日出小舟横，依依杨柳渡。
壬子冬至日过来青堂三首示勉中祖南二友 其三
贝琼（元代）

扰扰知何事，人间即梦间。试从千佛转，能见几人閒。

水落元通月，云行不碍山。长歌和樵者，日暮抱薪还。
喜凉
韩偓（唐代）

炉炭烧人百疾生，凤狂龙躁减心情。四山毒瘴乾坤浊，

一簟凉风世界清。楚调忽惊凄玉柱，汉宫应已湿金茎。

豪强顿息蛙唇吻，爽利重新鹘眼睛。稳想海槎朝犯斗，

健思胡马夜翻营。东南亦是中华分，蒸郁相凌太不平。
次韵和吴冲卿岁暮有怀
梅尧臣（宋代）

旧历卷将尽，慨然增永怀。
唯希步兵醉，莫作太常斋。
孟浪从人笑，疏愚共世乖。
定知当汨没，名不与功偕。
题董邦达山水十二幅 其八 松溪幽轴
弘历（清代）

树落茅薖足蔽形，好山层叠翠为屏。硕人乐此非逋客，岫户云关漫自扃。
后庭花·景阳钟动宫莺转
孙光宪（五代）

景阳钟动宫莺转，露凉金殿。轻飙吹起琼花绽，玉叶如剪。
晚来高阁上，珠帘卷，见坠香千片。修蛾慢脸陪雕辇，后庭新宴。
园蔬六首
袁燮（宋代）

良朋过我食无鱼，茅屋相寻只茹蔬。
莫道藜羹滋味薄，要知瓜祭必齐如。
临江仙（木犀）
李处全（宋代）

畴昔方壶游戏地，群仙步履相从。明黄衫子御西风。佩环金错落，羽葆翠璁珑。

骑鹄翩然归去路，吹箫横度青峰。夜深河汉冷秋容。前驱香十里，飘堕月轮东。
次韵王雄州还朝留别
苏轼（宋代）

老李威名八十年，壁间精悍见遗颜。
自闻出守风流似，稍觉承平气象还。
但遣诗人歌杖杜，不妨侍女唱阳关。
内朝接武知何日，白发羞归供奉班。
通判郎中以州早休特形诗咏辄依元韵
韩维（宋代）

颍水箕山一腐儒，麟符何幸玷恩除。
未缘秕政休官去，真赖英贤接迹居。
秀麦川原知雨足，清阴池馆爱余闲。
田园雨足官无事，趣驾何妨慰病颜。
次罗绣衣坠马伤足韵 其二
钟芳（明代）

贪看春光入草塘，玄黄羸马仆高冈。葵能自卫还伤足，花已分飞未下堂。

搏老偶同驴背堕，袁生常恐雪中僵。游么不碍风翎劲，搏击层霄未可忘。
饮酒·幽兰生前庭
陶渊明（魏晋）

幽兰生前庭，含薰待清风。
清风脱然至，见别萧艾中。
行行失故路，任道或能通。
觉悟当念还，鸟尽废良弓。
出郊用劭农韵三首
吴潜（宋代）

水光山色尽兜收，老子穿林兴尚悠。
眼底有诗皆锦野，心头无尚即瀛洲。
鷃鸠岂较物和我，蟪蛄何知春与秋。
所谓人生行乐耳，如斯逝者可追不。
饮马长城窟
陈标（唐代）

日日风吹虏骑尘，年年饮马汉营人。千堆战骨那知主，

万里枯沙不辨春。浴谷气寒愁坠指，断崖冰滑恐伤神。

金鞍玉勒无颜色，泪满征衣怨暴秦。
咏岩桂二首 其一
朱熹（宋代）

亭亭岩下桂，岁晚独芬芳。叶密千层绿，花开万点黄。

天香生净想，云影护仙妆。谁识王孙意，空吟招隐章。
鹧鸪天
贺铸（宋代）

轰醉王孙玳瑁筵。渴虹垂地吸长川。侧商调里清歌送，破尽穷愁直几钱。

孤棹舣，小江边。爱而不见酒中仙。伤心两岸官杨柳，已带斜阳又带蝉。
石林亭成宴府僚作五言
刘敞（宋代）

吾爱谢宣城，适意安独往。虽联凤池步，不废山泉赏。

吾慕应休琏，感事能属书。颇婴下流谤，独占仁智居。

寥寥二贤后，忽忽千载馀。若士不可追，此风或在予。

延石象众山，决泉泻交渠。林壤使我欣，不知岁月徂。

薜萝分蔽亏，松竹相扶疏。时时四方客，顾此亦踟蹰。

傥遇钟子期，知子情所摅。
暇日偶题
田锡（宋代）

年来吟鬓已星星，鸟石溪边叶又零。帘下孤灯删草奏，窗间叠嶂读茶经。

瘴乡怕袭山岚毒，野艇嫌冲水雾腥。天末岂记归去意，白云掩映数峰青。
寒夜独坐
吴与弼（明代）

夜半残灯坐不眠，孤吟霜月小寒天。昏昏病眼时无恙，又托精诚向简编。
次韵镜上人三首 其三
饶节（宋代）

相见无言意已传，不谈名利不谈禅。静如秋浦翘双鹤，清似寒岩落瀑泉。

隐逸妄人居妙室，功名渠辈画凌烟。二流淼淼追难及，老大难挥马腹鞭。
题戴溪亭
林东（宋代）

溪亭故事几年华，来值秋霖眺望赊。
云障山峦多少处，雨埋烟火两三家。
水肥去马行高阪，汀没閒鸥上浅沙。
谁是子猷谁是戴，小船杯酒兴无涯。
闺思 忆秦娥
徐熥（明代）

游人别。几回梦断花间月。花间月。关山两地，一般圆缺。

青楼雁尽音书绝。可怜空带同心结。同心结。灯前偷看，寸心都折。
六月二十日湖上四绝句 其三
刘摰（宋代）

气候凄炎倾刻中，晚来宜此一樽同。乍收荷叶萧骚雨，便得蘋花细碎风。